***Прайс-ліст***

**Эфектыўныя метады, прыёмы, тэхналогіі выкладання прадметаў для паспяховай адукацыі навучэнцаў, павышэння іх матывацыі да гуманітарных прадметаў**

**(распрацаваны ў рамках ШМА)**

**І. Метады і прыёмы выкладання прадметаў для паспяховай адукацыі навучэнцаў, павышэння іх матывацыі да гуманітарных прадметаў**

1. ***Метады стварэння спрыяльнай атмасферы : арганізацыйны момант.***

 **Метад “Памяняемся месцамі”**

 Дзеці становяцца ў круг. Прапаноўваю памяняцца месцамі тых, хто ўжо прачнуўся; хто прагне дзейнасці; хто піў на сняданак гарбату або каву; у каго добры настрой; хто хоча даведацца пра што-небудзь новае. Пытанні часта  падказваюць дзеці. Тыя вучні, якія адказваюць на пытанне станоўча, хутка пераходзяць са свайго месца на іншае, што вызвалілася. Калі ўдзельнікі адказваюць на пытанне адмоўна, яны застаюцца на сваіх месцах.

        Гэты метад  можна выкарыстоўваць і на этапе рэфлексіі. У такім выпадку прапаноўваецца памяняцца месцамі тым, хто задаволены сваёй працай на ўроку або хто не задаволены; каму цяжка вызначыць свой эмацыянальны стан; хто чамусьці навучыўся; хто высока ацэньвае змест урока; хто працаваў творча, а не па шаблоне; хто стаміўся; хто хоча працягваць працу.

**Метад “Падары кветку”**  Даём любому вучню кветку з тлумачэннем, чаму гэта зрабіла; у сваю чаргу вучань дорыць кветку каму-небудзь з аднакласнікаў, пры гэтым тлумачачы, чаму гэта робіць. Рэалізацыя метаду заканчваецца тады, калі кветка пабудзе ў многіх удзельнікаў і, магчыма, вернецца да мяне.

**Прыём “Прафесіянал”**

 Падумаць і, зыходзячы са сваёй будучай прафесіі, расказаць, для чаго спатрэбіцца вывучаемая тэма ці матэрыял.

**Прыём “Аўтар”**

* Калі б вы былі аўтарам падручніка, як вы растлумачылі б неабходнасць вывучаемай тэмы?
* Як вы яе праілюстравалі б?
* Як вы падалі б новы матэрыял?
1. ***Этап актуалізацыі суб’ектнага вопыту вучняў***

**Метад “Закончы фразу”** Прапаноўваецца вучням канверт, у якім ляжаць карткі з незакончанымі сказамі па пэўнай тэме. Вучні па чарзе бяруць карткі з канверта, чытаюць сказы, вусна заканчваюць іх. З дапамогай гэтага метаду адбываецца падрыхтоўка вучняў да працы на асноўным этапе ўрока .

 **Метад** **“Кошык ідэй”** дае магчымасць вучням выявіць усё, што яны ведаюць па тэме. Пры гэтым назва тэмы можа суправаджацца графічнай апорай, утрымліваючы асноўныя паняцці.

 **Метад“Альтэрнатыўны тэст”**. Дзеці выбіраюць з тэста тыя факты, якія, на іх думку, з’яўляюцца правільнымі. Потым звяртаецца ўвагу вучняў на тое, што па некаторых пунктах тэста ў іх, напэўна, узніклі пытанні, і прапаную ў сумесным пошуку знайсці правільныя адказы. Падчас падвядзення вынікаў вучні рыхтуюць вуснае выказванне па тэме, абапіраючыся на новыя веды.

**Прыёмы “Тоўстыя і тонкія  пытанні”, “Мазгавы штурм”, “Арфаграфічнае лато”, “Адтэрмінаваная адгадка”, “Неаб’яўленая тэма”, “Нестандартны ўваход ва ўрок”.**

1. ***Этап аперацыйна-пазнавальны***

 **Метад “Выберы пазіцыю”**. Прапануецца праблемнае пытанне, два супрацьлеглыя пункты погляду і тры пазіцыі: “Так” (за першую прапанову), “Не” (за другую прапанову), “Не ведаю, не вызначыў уласную пазіцыю” (за трэцюю прапанову). Вучні класа выбіраюць пэўную пазіцыю, фарміруюць тры групы, абгаворваюць правільнасць сваёй пазіцыі. Адзін член кожнай групы аргументуе свой выбар, пасля чаго адбываецца  калектыўнае абмеркаванне праблемы і прыняцце правільнага рашэння. Гэты метад дапамагае арганізаваць у класе калектыўную, групавую і індывідуальную работу.

**Прыём «Злаві памылку»** актывізуе ўвагу вучняў, дапамагае фарміраваць уменне аналізаваць інфармацыю, прымяняць веды ў нестандартнай сітуацыі. Прапаноўваецца тэкст ці некалькі правіл, якія змяшчаюць пэўную колькасць памылак. Вучні іх шукаюць у групах ці індывідуальна. Прыйшоўшы да пэўнай высновы, група выбірае спікера, які паведамляе вынікі.Трэба не толькі знайсці памылкі, але выправіць іх і абгрунтаваць.

**Прыём «Паляванне за арфаграмамі».** Дзецям даецца сказ або невялікі тэкст і заданне: «Знайсці ўсе арфаграмы». Напрыклад: *“У незнаёмым лесе вельмі лёгка заблудзіцца, таму важна ведаць лясныя арыенціры і ўмела імі карыстацца. Азірайцеся зрэдку назад, прыкмячайце асаблівасці – ручай, вялікі камень, выварацень”.*

**Прыём “Запасны бал”.** На працягу ўрока або некалькіх урокаў за адказы, дапаўненні вучань атрымлівае балы, якія пасля падсумоўваюцца.

**Прыёмы “Ствары пашпарт”, “Навучаючы – вучуся”, “Аўкцыён ведаў”, “Гульнявая цэль”, “Гісторыя з мяшка”**

1. ***Этап замацавання новых ведаў***

**Метад “Лагічны ланцужок”**. На аснове гэтага метаду актывізуецца пазнавальная дзейнасць вучняў праз арганізацыю лексічнай камунікацыі і сэнсатворчасці.

 Загадзя рыхтуюцца карткі-звёны 2-х лагічных ланцужкоў. Кожнаму вучню прапануецца на выбар адна з картак, на якой напісана слова ці словазлучэнне. Гэта картка і яе ўладальнік з’яўляюцца адным са звёнаў ланцужка, які неабходна пабудаваць у пэўнай логіцы. Карткі перамешваюцца і пераварачваюцца, каб дзеці не бачылі, што на іх напісана. Затым вучні выцягваюць карткі. У выніку гутаркі паміж сабой яны будуюць два лагічныя ланцужкі – адзін злева, другі справа. Пры гэтым  неабходна патлумачыць логіку пабудовы ланцужка і размяшчэнне яго звёнаў. На першай картцы, якой пачынаецца лагічны ланцужок, павінна быць слова, што дае назву ўсяму лагічнаму ланцужку. Задача настаўніка – карэкціраваць і стымуляваць узаемадзеянне, каб пазбегнуць страты часу.

**Метад “Хто хутчэй”**. Дэманструюцца вучням два канверты, у якім знаходзяцца вядомыя беларускія прыказкі: тэксты раздзелены папалам і пераблытаны. Неабходна ўзнавіць як мага больш беларускіх прыказак.

**Метад “Трымайся да перамогі”**. Выкарыстоўваецца для праверкі тэарэтычных ведаў вучняў. Кожнаму з іх па чарзе задаецца пытанне па тэме. Той, хто адказвае правільна, працягвае ўдзел у гульні. Перамагае вучань, які змог адолець усе пытанні, у тым ліку і тры фінальныя.  Такую работу можна праводзіць па групах, калі адна з іх задае пытанні, а другая адказае.

 **Метад “Прэс-канферэнцыя”** прыдатны для выкарыстання на ўроках падагульнення і сістэматызацыі пасля вывучэння любой тэмы. Аб’яўляецца тэма прэс-канферэнцыі і прапануецца вучням выбраць эксперта (можна выбраць двух экспертаў), якому астатнія вучні, яны ж – удзельнікі прэс-канферэнцыі, будуць задаваць пытанні па заяўленай тэме. Пасля таго, як усе пытанні зададзены, прапануецца вучням выказаць свае меркаванні наконт прэс-канферэнцыі і адказаў “спецыялістаў”.

 **Метад** **“Алфавіт”**. Да ўрока рыхтуецца тэхналагічная карта – ліст ватману, на якім зверху ўніз з левага боку запісваю  алфавіт ( за выключэннем літар, з якіх не можа пачынацца слова). Для рэалізацыі метаду прапаноўваюцца лінгвістычныя тэрміны, тэмы ўрокаў. Вучні пачынаюць запаўняць тэхналагічную карту ў пары і заканчваюць тады, калі ля дошкі пабываюць усе вучні хаця б па адным разе, або тады, калі на кожную літару алфавіта на тэхналагічнай карце запісана хаця б адно слова-паняцце.

**Прыём** **“Алітэрацыя імені”** таксама вельмі дзейсны на этапе падагульнення і сістэматызацыі.  Напрыклад, пры вывучэнні тэмы “Прыдатак як разнавіднасць азначэння” вучням прапануецца падабраць прыдатак на тую ж літару, з  якой пачынаецца іх імя, каб прыдатак раскрыў іх характар: Алена-аптымістка, Кірыл- калектыў, Ксенія- кнігалюб, Наталля-непаседа.

1. ***Рэфлексіўны этап***

**Метад** **“Ланцужок пажаданняў”**. Кожнаму вучню ў пэўнай паслядоўнасці прапануюцца звярнуцца з пажаданнямі да сябе і іншых па выніках узаемадзеяння. Пажаданні могуць быць накіраваны на будучае ўзаемадзеянне.Настаўнік падводзіць вынікі і заканчвае ўрок.

**Метад “Ключавое слова”.**Навучэнцы   запісваюць на аркушах  усяго адно слова, з якім асацыіруецца іх дзейнасць на ўроку, і прымацоўваюць  на дошцы. Па жаданні яны называюць, агучваюць запісаныя словы.

**Прыём** **“Сінквейн”**. Вучні складаюць верш, які патрабуе аналізу, сінтэзу і абагульнення інфармацыі ў кароткіх выразах.

**Прыём “Тэлеграма”.** Коратка напісаць самае важнае, чым узбагаціў цябе ўрок, і аддаць суседу на парце або напісаць пажаданне сабе зыходзячы з тэмы ўрока.

**Прыём “Скарбонка ведаў”.** Маленькая шкатулачка перадаецца ад аднаго вучня да другога са словамі “Я навучыўся”.

**Прыём “Так!”** Пакладзіце на правую далоньку тыя веды, з якімі вы прыйшлі на ўрок, на левую – новыя веды, якія вы набылі. Злучыце веды, пляснуўшы ў далоні, і скажыце “Так!”

**Прыёмы “Незакончаны сказ”, “Тэлеграма”, “Рукзак”.**

**ІІ Тэхналогіі выкладання прадметаў для паспяховай адукацыі навучэнцаў, павышэння іх матывацыі да гуманітарных прадметаў**

На сённяшні дзень распрацаваны і практычна асвоены разнастайныя і шматлікія тэхналогіі навучання. Прапануем для азнаямлення сутнасці і зместу некаторых з іх.

 **1. Выкарыстанне ІКТ і мультымедыйных тэхналогій у выкладанні прадметаў гуманітарнага цыкла.** Што датычыцца лексічнага значэння гэтага слова, то яно складаецца з дзвюх частак: *multi*, што ў перакладзе абазначае “*многа, шмат”, і media – “асяроддзе”.* У слоўніку тэрмінаў аўтары С.Сімановіч, Г.Яўсееў і А.Аляксееў даюць наступнае азначэнне: *“Мультымедыа – гэта аб’яднанне ў адным дакуменце гукавой, музычнай і відэаінфармацыі з мэтай імітацыі ўздзеяння рэальнага свету на органы пачуццяў”.*

     Сапраўды, дзякуючы выкарыстанню такой камп’ютэрнай тэхналогіі на сучасным уроку школьнік мае магчымасць успрымаць неабходную інфармацыю адначасова некалькімі органамі пачуццяў, а не паслядоўна, як гэта звычайна бывае пры традыцыйным выкладанні.

     Перавага мультымедыйнай праграмы яшчэ і ў тым, што вучань падчас самастойнай дзейнасці як на ўроку, так і дома можа выбіраць уласны тэмп працы, пасільны аб’ём інфармацыі і ступень яе цяжкасці. Такі прыём выкладання і навучання дае настаўніку мажлівасць з поспехам рэалізоўваць дыферэнцыяваны падыход у навучанні. Дзеці больш грунтоўна запамінаюць новы матэрыял, павышаецца іх матывацыя да пазнання школьных прадметаў, значна эканоміцца час на выкананне трэніровачна-карэкцыйных заданняў, развіваецца наглядна-вобразнае мысленне, фарміруецца ўменне работы з інфармацыяй: яе пошук, адбор і перапрацоўка.

     З дапамогай *камп’ютэрнай графічнай праграмы PowerPoint* настаўнік пры жаданні можа сам стварыць і паказаць вучням на экране набор слайдаў з разнастайнымі схемамі, табліцамі, малюнкамі, фотаздымкамі, неабходным тэкстам. Таксама ёсць магчымасць дэманстраваць анімацыйныя фільмы, відэакліпы, слухаць мелодыі як на ўроках мовы, так і літаратуры. Прафесійна падрыхтаваная дэманстрацыя пэўнай інфармацыі ў навуцы, адукацыі, бізнесе, медыцыне, прамысловасці і іншых галінах чалавечай дзейнасці называецца яшчэ і прэзентацыяй .

     Перш чым уводзіць новыя мультымедыйныя сродкі навучання ў вучэбна-выхаваўчы працэс, настаўнік павінен усвядоміць педагагічную мэтазгоднасць прымянення камп’ютэрнай тэхнікі на ўроку: што ў выніку гэта дасць вучням і самому педагогу-карыстальніку.

     Камп’ютэр ніколі не заменіць настаўніка, а толькі дапаможа зрабіць яго працу больш эфектыўнай. Па-першае, педагог на медыа-ўроку часцей за ўсё выступае ў якасці кансультанта, а гэта значыць, ён зможа адвесці на індывідуальную работу з вучнямі больш часу. Па-другое, ёсць унікальная магчымасць зрабіць урокі роднай мовы і літаратуры больш цікавымі, нагляднымі і дынамічнымі. Па-трэцяе, школьнікі за даволі кароткі тэрмін нашмат лепш запамінаюць неабходны матэрыял, больш глыбока ўсведамляюць яго сутнасць.

     Мультымедыа-ўрок – гэта таксама тып урока фарміравання новых ведаў, як і ўрок-лекцыя, урок-семінар, урок-экскурсія, урок-даследаванне. Праводзіць яго можна ў звычайным класе, які абсталяваны камплектам апаратных сродкаў. Для дэманстрацыі неабходны камп’ютэр, спецыяльны праектар, экран, гукавыя калонкі і наяўнасць прыстасаванняў для дыскет і кампакт-дыскаў.

     У час праектавання мультымедыа-ўрока рэкамендуецца ўлічваць і захоўваць некаторыя санітарна-гігіенічныя правілы і патрабаванні. Для школьнікаў 6-7 класаў можна адвесці да 20 хвілін часу на бесперапынную працу за камп’ютэрам, для  8-9 класаў – да 25 хвілін, для старшакласнікаў – да 30. З мэтай зніжэння стамляльнасці вучняў прапануем працу за камп’ютэрам чаргаваць з працай за дадатковым сталом : спалучаць прагляд прэзентацыйнага матэрыялу на маніторы ці экране з выкананнем разнастайных трэніровачна-карэкцыйных практыкаванняў і заданняў.

 2. Мэта **тэхналогіі праектнага навучання** заключаецца ў прадстаўленні вучням магчымасці самастойна набыць веды з розных крыніц, навучыцца карыстацца імі для вырашэння новых пазнавальных і практычных задач, развіваць даследчыя ўменні і аналітычнае мысленне.

     Праектнае навучанне ў першую чаргу звязана з метадам праектаў, які вядомы педагагічнай грамадскасці яшчэ і як метад праблем. Узнік ён у 20-ыя гады ХХ-га стагоддзя ў ЗША. Амерыканскі філосаф, педагог Дж.Дзьюі, а пазней і яго вучань В.Х.Кілпатрык распрацавалі гэты метад як гуманістычны накірунак у філасофіі і адукацыі. Дж.Дзьюі прапанаваў усё навучанне будаваць на актыўнасці і практычнай дзейнасці саміх дзяцей, пры гэтым патрэбна ўлічваць іхнія асабістыя інтарэсы і жаданні ў такім пазнанні. Для таго, каб матываваць падлеткаў на іх асабістую зацікаўленасць і неабходнасць у ведах, вучоны зазначыў, што спачатку патрэбна паказаць ім вельмі важную і значную жыццёвую праблему, а каб вырашыць яе і атрымаць рэальны вынік, давядзецца выкарыстаць неабходны багаж новых ведаў, якія трэба будзе яшчэ набыць па пэўнай дысцыпліне.

      Адначасова з распрацоўкамі амерыканскіх педагогаў ідэі праектнага навучання ўзніклі і ў Расіі. Выдатны рускі філосаф М.Ф. Фёдараў распрацаваў прынцып адзінства тэарэтычных ведаў і практычнага дзеяння. У 1905 годзе рускі педагог С.Ц.Шацкі таксама арганізаваў невялікую групу супрацоўнікаў, якія імкнуліся актыўна выкарыстаць праектныя метады ў практыцы выкладання.

      Сёння ў *аснову метада праектаў* пакладзена спалучэнне двух паняццяў – праекта і яго выніку, якія сарыентаваны на самастойную дзейнасць школьнікаў – індывідуальную, парную і групавую.

     Праект – гэта не даклад, не рэферат і нават не навуковае даследванне. У педагогіцы праектам прынята лічыць тэхналогію вырашэння пэўнай практычнай праблемы і стварэнне пэўнага прадукта. Праектам у агульнаадукацыйнай установе можа быць стварэнне настаўнікам гуманітарыем школьнага тэатра, фальклорнага калектыва, літаратурнага музея, літаратурна-музычнай кампазіцыі, школьнай рэдакцыі насценнай газеты ці часопіса, мастацкай студыі, літаратурнага клуба, камп’ютэрнага сайта і г.д.

 Тэматыка вучнёўскіх праектаў можа быць звязана з адной прадметнай галіною – монапраект. *Ён выконваецца на матэрыяле аднаго* канкрэтнага школьнага прадмета (*беларускай мовы, літаратуры, гісторыі Беларусі, сусветнай мас*тацкай культуры) ці несці міждысцыплінны характар – міжпрадметны. Тут інтэгруецца разнастайная тэматыка некалькіх прадметаў (напрыклад, беларуская літаратура і гісторыя Беларусі; беларуская літаратура і сусветная мастацкая культура; беларускі фальклор, літаратура, жывапіс і музыка Беларусі). Але, як зазначалася вышэй, пры падборы тэмы праекта настаўнік павінен арыентавацца на асабістыя інтарэсы, магчымасці школьнікаў і на практычную значнасць абранага праекта для адпаведнага вучнёўскага калектыва.

**3. *Тэхналогія педагагічных майстэрняў***была распрацавана французскімі педагогамі прадстаўнікамі ЖФЭН (groupe francais education nouvelle – французская група новай адукацыі), а вытокі руху гэтай групы педагогаў звязаны з імёнамі знакамітых псіхолагаў П. Лажавенам, Анры Валонам, Жан Піажэ і інш.

Сутнасць тэхналогіі педагагічных майстэрняў заключаецца ў пабудове (“адкрыцці”) ведаў самімі вучнямі шляхам калектыўнай працы ва ўмовах развіццёвай прасторы. Пад  развіццёвай прасторай разумеюцца аб’ектыўныя жыццёвыя сітуацыі, у якіх змешчаны ўсе неабходныя ўмовы для развіцця *патрэбнасцей і здольнасцей* дзіцяці.

*Прынцыпы пабудовы педагагічных майстэрняў*:

1. Майстар (настаўнік) стварае армасферу адкрытасці, добразычлівасці, сумеснай творчасці ў зносінах.

2. Уключае эмацыянальную сферу навучэнца, звяртаецца да яго пачуццяў, будзіць зацікаўленасць вучня да вывучэння праблемы (тэмы).

3. Працуе разам з усімі, майстар роўны вучням у пошуках ісціны.

4. Майстар не спяшаецца адказваць на пытанні.

5. Неабходную інфармацыю ён падае малымі порцыямі, адчуўшы патрэбу вучняў у ёй.

6. Выключае афіцыйную ацэнку работы вучня (не хваліць, не сварыцца, не выстаўляе ацэнкі ў журнал), але праз сацыялізацыю, афішыраванне работ дае магчымасць з’яўлення самаацэнкі вучнем і яе змен, самакарэкцыі.

Раскрыем *сутнасць і этапы работы майстэрні:*

1. “Індукцыя” – стварэнне эмацыянальнага настрою, уключэнне падсвядомасці, вобласці пачуццяў кожнага вучня, стварэнне асабістых адносін да прадмета абмеркавання. Індуктар – слова, вобраз, фраза, прадмет, гук, мелодыя, тэкст, малюнак – усё, што можа разбудзіць пачуццё, выклікаць асацыяцыі, успаміны, адчуванні, пытанні.

2. “Самаканструкцыя” – індывідуальнае стварэнне гіпотэзы, рашэння, тэксту, малюнка, праекта.

3. “Сацыяканструкцыя” – пабудова гэтых элементаў групай.

4. “Сацыялізацыя” – усё, што зроблена індывідуальна, у пары, у групе, павінна быць абнародавана, абмеркавана, “пададзена” ўсім, усе думкі выслуханы, усе гіпотэзы разгледжаны і абмеркаваны.

5. “Афішыраванне” – вывешванне “твораў” – работ вучняў і Майстра (тэкстаў, малюнкаў, схем, праектаў, рашэнняў) у класе і азнаямленне з імі – усе чытаюць, абмяркоўваюць ці зачытваюць услых (Майстар, аўтар, іншы вучань).

6. “Разрыў” – унутранае ўсведамленне ўдзельнікам майстэрні непаўнаты ці неадпаведнасці сваіх старых ведаў новым, унутраны эмацыянальны канфлікт, які рухае яго да пошуку адказаў, да паглыблення ў праблему, да зверкі новых ведаў з навуковай крыніцай, літаратурай.

7. “Рэфлексія” – адлюстраванне пачуццяў, адчуванняў, што ўзніклі ў вучняў у ходзе майстэрні, гэта багацейшы матэрыял для рэфлексіі самога Майстра, для ўдасканалення ім канструкцыі майстэрні, для далейшай работы.

План майстэрні дэталізаваны, неабходна прадугледзець мноства заданняў, “падказак” – інфармацыі, якая будзе прапанавана вучням у той момант, калі ў ёй узнікае неабходнасць. Для работы настаўнік рыхтуе мноства картак, схем, табліц, таго даведачнага матэрыялу, у якім вучні знойдуць адказы, новыя праблемы. Гэта можа адштурхнуць настаўніка, але вынікі працы вучняў падштурхне настаўнікаў да самаўдасканалення, да супрацоўніцтва з калегамі, аднадумцамі.

***4. Тэхналогія навучання як вучэбнага даследавання*** была апісана ў працах розных вучоных-педагогаў**(**Дж. Брунер, Д. Шваб, Х. Таб, Г. Альтшулер, М. Кларын і інш.) у 50-60 гады ХХ ст.. Аналізуючы “авангардныя” шматлікія дыдактычныя пошукі ў русле вучэбнага даследавання, М. Кларын выводзіць наступныя дыдактычныя патрабаванні да зместу навучання як даследавання:

1. У вучняў павінна ўзнікнуць пачуццё незадавальнення (патрэбнасць) існуючымі ўяўленнямі. Яны павінны прыйсці да адчування іх абмежаванасці, разыходжання з уяўленнямі навукоўцаў.

2. Новыя паняцці (уяўленні) павінны быць такімі, каб вучні ясна ўяўлялі іх змест. Гэта не азначае, што вучні павінны іх прытрымлівацца самі, верыць, што яны апісваюць рэальны свет.

3. Новыя ўяўленні павінны быць праўдападобнымі ва ўспрыманні вучняў (патэнцыяльна дапушчальнымі, суадноснымі з іх ўяўленнямі пра свет).

4. Каб вучні адмовіліся ад першасных уяўленняў, патрэбна сур’ёзныя прычыны. Новыя ідэі павінны быць яўна больш карыснымі, чым старыя. Яны павінны памагаць рашыць невырашальную праблему, весці да новых ідэй.

2-і і 3-і прынцыпы адпавядаюць класічным дыдактычным патрабаванням (даступнасць да пераходу ад блізкага да далёкага, ад вядомага да невядомага (Я.А. Каменскі)), а 1-ы і 4-ы прынцыпы – “незадавальненне” існуючымі ведамі – і патрабаванням выхаду на пошукавы характар навучання.

На аснове прапанаваных дыдактамі практычных распрацовак Д. Г. Левітас працэдуру вучэбнага даследавання прадстаўляе праз наступны алгарытм:

* знаёмства з літаратурай;
* выяўленне праблемы;
* пастаноўка праблемы;
* выясненне незразумелых пытанняў;
* фармуляванне гіпотэзы;
* планаванне і распрацоўка вучэбных дзеянняў;
* збор дадзеных (назапашванне фактаў, назіранняў, доказаў);
* аналіз і сінтэз сабраных дадзеных;
* супастаўленне дадзеных і разумовых заключэнняў;
* падрыхтоўка і напісанне (афармленне) паведамлення;
* выступленне з падрыхтаваным паведамленнем;
* пераасэнсаванне вынікаў у ходзе адказаў на пытанні;
* праверка гіпотэз;
* пабудова паведамленняў;
* пабудова вывадаў, заключэнняў.

І далей Д. Г. Левітас выдзяляе наступныя этапы мадэлі “Навучанне даследаванню”:

1 этап. Сутыкненне з праблемай.

2 этап. Збор дадзеных – “верыфікацыя”.

3 этап. Збор дадзеных – эксперыментаванне.

4 этап. Пабудова тлумачэння.

5 этап. Аналіз ходу даследавання.

6 этап. Вывады.

          *Такім чынам*, толькі пералік некалькіх тыпаў тэхналогій навучання і раскрыццё іх сутнасці дазваляе выявіць накірункі і спосабы арганізацыі навучальнай дзейнасці вучняў з мэтай развіцця іх самастойнасці, творчасці, цікавасці да авалодання новым матэрыялам, новымі ведамі і асабліва да выпрацоўкі спосабаў самастойнага здабывання ведаў.

***Літаратура:***

1. Бабко, Г.И. Модульные технологии обучения: теория и практика проектирования / Г.И. Бабко. – Минск: РИВШ, 2010. – 64 с.

2. Дьяченко, В.К. Сотрудничество и обучение / В.К. Дьяченко. – М., 1991. – 184 с.

3. Ильиницкая, И.А. Проблемные ситуации и пути их создания на уроке / И.А. Ильиницкая. – М., 1993. – 93 с.

4. Кашлев, С.С. Современные технологии педагогического процесса С.С. Кашлев. – Минск, 2000. – 169 с.

5. Котов, В.В. Организация на уроках коллективной деятельности учащихся  / В.В. Котов. – Рязань, 1997. – 100с.

6. Ксензова, Г. Ю. Перспективные школьные технологии: Учебно-методическое пособие для преподавателей / Г.Ю. Ксензова. – М.: Пед. общество России, 2001. – 173 с.

7. Лаптев, В.В. Модернизация общего образования: технологии образовательной деятельности / В.В. Лаптев, А.П. Тряпицына. – СПб: Береста, 2002. – 95 с.

8. Левитес, Д.Г. Практика обучения: современные образовательные технологии / Д.Г. Левитес. – М.: Изд-во «Институт практической психологии»; Воронеж: НПО «Модэк», 1998. – 288 с.

9. Ляудис, В.Я. Инновационное обучение: стратегия и практика / В.Я. Ляудис. – М., 1994. – 202 с.

10. Окунев, А. Как учить не уча / А. Окунев. – СПб.: Питер, 1990.

11. Пидкасистый, П.И. Технология игры в образовании / П.И. Пидкасистый, Ж.С. Хайдаров. – Минск, 1996. – 110 с.

12. Селевко, Г.К. Альтернативные педагогические технологии / Г.К. Селевко. – М., 2005. – 132 с.Альтернат

13. Шевченко, С.Д. Школьный урок: как научить каждого / С.Д. Шевченко. – М., 1991.